Hans-Adam II.
Dr Hans-Adam II. (volle Name: Johannes Adam Ferdinand Alois Josef Maria Marko d’Aviano Pius Fürst von und zu Liechtenstein, Herzog von Troppau und Jägerndorf, Graf zu Rietberg, Regierer des Hauses von und zu Liechtenstein; * 14. Februar 1945 z Züri, Schwyz) isch dr regierend Firscht un Staatsoberhaupt vu Liechtestai un Schef vum Firschtehuus Liechtestai.

Läbe

Chindhait un Uusbildig 
Dr Hans-Adam II. isch anne 1945 z Züri uf d Wält chuu as Suhn vum Firscht Franz Josef II. vu Liechtestai (1906–1989) un sällem syre Frau Firschti Gina (1921–1989). Ä het sy Name no sym Vorfahr Firscht Johann Adam Andreas (Hans-Adam I.) un no sym Getti Papscht Pius XII iberchuu. Är isch im Firschtehuus z Vaduz ufgwachsen un het d Volksschuel z Vaduz absolviert, voreb er an s Schottengymnasium z Wien gangen isch. Anne 1960 isch er uf Zuoz uf s Gymnasium Lyceum Alpinum gange, wun er mit dr Schwyzer Matura un em dytschen Abitur abgschlosse het. Är het derno z London ne Praktikum gmacht bin ere Bank. Anne 1969 het er s Studium an dr Universitet St. Galle mit em Lizentiat in Betribs- un Volkswirtschaft abgschlosse.

Eh un Familie 
Am 30. Juli 1967 het dr domolig Erbprinz Hans-Adam in dr katholische Stadtpfaarchilche St. Florin z Vaduz d Grefi Marie Kinsky von Wchinitz und Tettau ghyrote. Us dr Eh sin vier chinder firigange, wo dr Titel Prinz (Prinzessin) von und zu Liechtenstein, Graf (Gräfin) von Rietberg un d Aared Durchlaucht fiere:

 Dr Erbprinz Alois (* 1968) isch mit dr Sophie Prinzessin vu Bayern (* 1967) ghyrote. Si hän vier Chinder:
 Joseph Wenzel Maximilian Maria (* 24. Mai 1995)
 Marie Caroline Elisabeth Immaculata (* 17. Oktober 1996)
 Georg Antonius Constantin Maria (* 20. April 1999)
 Nikolaus Sebastian Alexander Maria (* 6. Dezember 2000).
 Dr Prinz Maximilian (* 1969) isch mit dr Angela Brown (* 1958) ghyrote. Si hän e Suhn:
 Alfons Constantin Maria (* 18. Mai 2001).
 dr Prinz Constantin (* 1972) isch mit dr Grefi Marie Kálnoky von Kőröspatak (* 1974) ghyrote. Si hän zwee Sihn un ai Dochter:
 Moritz Emanuel Maria (* 27. Mai 2003)
 Georgina Maximiliana Tatiana Maria (* 23. Juli 2005)
 Benedikt Ferdinand Hubertus Maria (* 18. Mai 2008).
 Dr Prinzässi Tatjana von Liechtenstein (* 1973) isch mit em Philipp von Lattorff (* 1968) ghyrote. Si hän sibe chinder:
 Lukas Maria (* 13. Mai 2000)
 Elisabeth Marie Angela (* 25. Januar 2002)
 Marie Teresa (* 18. Januar 2004)
 Camilla Maria Katharina (* 14. November 2005)
 Anna Pia Theresia Maria (* 3. August 2007)
 Sophie Katharina Maria (* 30. Oktober 2009)
 Maximilian Maria (* 17. Dezember 2011)

Vermege 
S Vermege vum Firschtehuus, wu au d LGT Bank derzue zellt, wird vu dr Stiftung Fürst Liechtenstein ghalte un lyt no Schetzige bi mehrere Milliarde Franke. Mit eme Vermege vu 5 Milliarde Dollar isch dr Hans-Adam II. dr sechstrychscht Monarch uf dr Wält.

Offiziälli Ufgabe 
Anne 1984 isch er as Stellverdrätter vu sym Vater yygsetzt wore. No däm sym Dod het dr Hans-Adam II. 1989 d Regierig ibernuu. Unter syre Feirig isch Liechtstai dr Verainte Natione un em EWR bydrätte.

Anne 2003 isch e Vorschlag vum Firscht zue dr neie liechtenstainische Verfassig v u vilne Kriter e Ruggschritt in dr Absolutismus gnännt wore. Bi dr Volksabstimmig het aber d Mehhait vu dr Bevelkerig (64,3 %) zuegstimmt. Au international fir Ufgsää hän em Hans-Adam sy Uussag im Wahlkampf, är wurd bin ere Niderlag s Land uf Wien verloo, un ass er bi dr Droonred zue dr Ereffnig vum Barlemänt d Kritiker vum Vorschlag indiräkt mit dr liechtestainische Aahänger vum Dritte Rych vergliche het.

Am 15. Augschte 2004 het er sy Suhn Alois as sy Stellverdrätter yygsetzt un het em d Staatsgschäft iberchuu.

Dr Hans-Adam II. isch Ehremitglid vu dr K.Ö.H.V. Nordgau Wien im ÖCV un vum Cartellverbands der katholischen deutschen Studentenverbindungen Nordgau-Prag z Koblenz. Derzue isch er Ehreprotektor vu dr Liechtenstainische Akademische Verbindig Rhymark un Ritter vum Orde vum Guldine Vlies z Eschtrych. Är isch Mitglid vu dr Friedrich A. von Hayek-Gsellschaft.

Titel, Aared un Woobe 

Dr voll Titel vum Hans-Adam II. isch noch em liechtestainische Huusgsetz:

Fürst von und zu Liechtenstein, Herzog von Troppau und Jägerndorf, Graf zu Rietberg, Regierer des Hauses von und zu Liechtenstein.

Alli Mitglider vum Huus hän d Aared Durchlaucht un fiere s Woobe vu dr Firschtlige Familie.

Vorfahre

Schrifte 
 Der Staat im dritten Jahrtausend. van Eck Verlag, Triesen 2009. ISBN 978-3-905881-03-5.

Literatur 
 Wer ist wer- Wer tut was. Handbuch für das Fürstentum Liechtenstein. Frank P. van Eck Verlagsanstalt 1995, Seiten VII-IX Biografien der fürstlichen Familie.
 Deutsches Adelsarchiv e. V. (Hrsg.): Genealogisches Handbuch des Adels (GHdA). Genealogisches Handbuch der Fürstlichen Häuser. Fürstliche Häuser Band XIV. C.A. Starke Verlag Limburg a.d.Lahn, 1991, (GHdA Band 100), S. 65-84.
 Wilhelm Karl Prinz von Isenburg: Stammtafeln zur Geschichte der europäischen Staaten. Band I. Die deutschen Staaten. 2.verbesserte Auflage. J.A.Stargardt Verlag, Marburg 1953, Tafeln 175-179.
 Detlef Schwennicke (Hrsg.): Europäische Stammtafeln. Stammtafeln zur Geschichte der europäischen Staaten. Neue Folge (EST NF), Band III / 1. J.A.Stargardt Verlag, Marburg, (EST NF III/1) Tafeln 30-39.
 Norbert Jansen: Franz Josef II. Regierender Fürst von und zu Liechtenstein. Festschrift zum 40.Regierungsjubiläum S.D. . Amtlicher Lehrmittelverlag, Vaduz 1978. (mehrsprachige Ausgabe deutsch-englisch-französisch).
 Harald Wanger: Die regierenden Fürsten von Liechtenstein. Frank P.van Eck Verlagsanstalt, Triesen 1995, ISBN 3-905501-22-8.
 Verfassung des Fürstentums Liechtenstein vom 5.Oktober 1921. In: Liechtensteinisches Landesgesetzblatt, Jahrgang 1921, Nr. 15, Ausgabe vom 24. Oktober 1921.
 Verfassungsgesetz vom 28.Juni 1984 über die Ergänzung und Abänderung der Verfassung vom 5.Oktober 1921 (Einrichtung einer Stellvertretung) . In: Liechtensteinisches Landesgesetzblatt, Jahrgang 1984, Nr. 28, Ausgabe vom 18. August 1984.
 Hausgesetz des fürstlichen Hauses Liechtenstein vom 26.Oktober 1993. In: Liechtensteinisches Landesgesetzblatt, Jahrgang 1993, Nr.100, Ausgabe vom 6. Dezember 1993.

Weblink 

 Portal vum Firschtehuus vu Liechtestai - Firscht Hans-Adam II.

Fueßnote 

Monarch
Graf
Liachtastääner
Maa
Läbigi Person